**„Ghid pentru stabilirea de ore diferenţiate în vederea judecării cauzelor la nivelul Curţii de Apel Alba Iulia şi a instanţelor din circumscripţia teritorială”**

**PREAMBUL**

În contextul creșterii complexității activității profesionale în domeniul judiciar și a interacțiunii sporite între profesioniștii dreptului, elaborarea unui ghid de bune practici pentru stabilirea de ore diferențiate pentru judecarea cauzelor, s-a impus ca o necesitate.

Prezentul ghid urmărește să asigure identificarea unor reguli de comun acord acceptate de profesioniștii dreptului, pentru stabilirea de ore diferențiate pentru judecarea cauzelor la nivelul Curții de Apel Alba Iulia și a instanțelor din circumscripția sa teritorială, având ca principal obiectiv realizarea unui act de justiție de calitate, care are ca ultim beneficiar justițiabilul.

Totodată, ghidul reprezintă o contribuție la uniformizarea modalității și a criteriilor ce vor fi avute în vedere pentru stabilirea orelor diferențiate de judecare a cauzelor, ceea ce asigură predictibilitate și transparență îndeplinirii actului de justiție.

Ghidul își propune să contureze în linii generale recomandări în privința modalității de stabilire a orelor diferențiate pentru judecarea cauzelor dar și propuneri de detaliu care să reprezinte un sprijin concret în activitatea de judecată.

La realizarea ghidului au fost avute în vedere dispozițiile din legislația națională și din Hotărârile Consiliului Superior al Magistraturii care fac referire la stabilirea de ore diferențiate pentru judecarea cauzelor, după cum urmează:

**Codul de Procedură Civilă**

Art.215 – Pentru fiecare ședință de judecată se va întocmi o listă cu procesele ce se dezbat în acea zi, care va fi afișată pe portalul instanței și la ușa sălii de ședință cu cel puțin o oră înainte de începerea acesteia. *Lista va cuprinde și intervalele orare orientative fixate pentru strigarea cauzelor*. Dispozițiile art.220 sunt aplicabile.

**Codul de Procedură Penală**

Art.258 – Conținutul citației

Alin.1 – Citația este individuală și trebuie să cuprindă următoarele:

* denumirea organului de urmărire penală sau a instanței de judecată care emite citația, sediul său, data emiterii și numărul dosarului;
* numele și prenumele celui citat, calitatea în care este citat și indicarea obiectului cauzei;
* adresa celui citat ;
* *ora*, ziua, luna și anul, locul *de înfățișare* precum și invitarea celui citat să se prezinte la data și locul indicate;
* mențiunea că partea citată are dreptul la un avocat cu care să se prezinte la termenul fixat.

**Hotărârea nr. 191/10 martie 2020** – Secția pentru judecători a Consiliului Superior al Magistraturii

Art.1 pct.1 – *În cauzele aflate pe rol în perioada menționată, se vor fixa ore pentru fiecare cauză în parte*. La fixarea orelor se ține seama de necesitatea alocării unei perioade suficiente pentru aerisirea și igienizarea sălilor de ședință.

**Hotărârea nr.192/12 martie 2020** - Secția pentru judecători a Consiliului Superior al Magistraturii

Art.1 pct.1 teza finală - *În cauzele aflate pe rol în perioada menționată, se vor fixa ore pentru fiecare cauză în parte*. La fixarea orelor se ține seama de necesitatea alocării unei perioade suficiente pentru aerisirea și igienizarea sălilor de ședință.

**Hotărârea nr.734/2020** - Secția pentru judecători a Consiliului Superior al Magistraturii, forma consolidată, ca urmare a modificărilor și completărilor aduse prin Hotărârea Secției pentru Judecători nr.1095/20.08.2020

Art.1 pct.8 alin.1 – Președintele completului de judecată dispune *întocmirea listei de ședință prin gruparea cauzelor pe intervale orare*, urmărindu-se limitarea numărului de persoane prezente concomitent în sala de ședințe și valorificarea eficientă a intervalelor orare stabilite, astfel încât să se asigure respectarea regulilor de distanțare socială. În acest sens președintele completului va putea avea în vedere și identitatea de părți sau de avocați ori de alți participanți în procedurile judiciare, în cauzele aflate pe lista de ședință. Lista, conținând intervalele orare alocate fiecărui grup de cauze, se comunică prin publicare pe pagina de internet a instanței și prin orice alt mijloc de informare publică cu cel puțin 24 de ore înaintea termenului de judecată, cu excepția situației în care acest termen nu poate fi respectat în cauzele urgente.

Art.1 pct.8 alin.2 – La *stabilirea listei de ședințe pe intervale orare*, președintele completului va avea în vedere duratele de timp necesare instrumentării cauzei și suspendării ședinței de judecată pentru aerisirea/dezinfectarea sălii de ședință. Pentru cauzele complexe (de exemplu: cu mai mulți martori de audiat, cu părți numeroase, derulate în sistem videoconferință) se recomandă fixarea unei ore distincte la finalul ședinței de judecată sau alocarea unei ședințe separate. Este recomandabil ca judecătorul să nu stabilească în cadrul aceleiași ședințe de judecată mai multe cauze care să impună administrarea unei probațiuni complexe.

În realizarea actului de justiție profesioniștii dreptului au un rol esențial, fiind colaboratori în asigurarea supremației legii și al dreptului la un proces echitabil, păstrând în același timp independența profesională unii față de ceilalți.

Asumarea principiilor și valorilor profesionale comune consolidează încrederea între profesioniștii dreptului și permite o mai bună înțelegere a raporturilor dintre aceștia, a rolului pe care îl au în societate dar și în înfăptuirea actului de justiție.

Profesiile juridice afirmă ca valori comune profesionalismul interacțiunii reciproce, integritatea, imparțialitatea, independența, demnitatea, buna credință și respectul reciproc.

Colaborarea dintre profesiile juridice (judecători – grefieri – avocați) are la bază dialogul constructiv, în interesul asigurării unui act de justiție profesionist, transparent, cu respectarea rolurilor distincte pe care legea le atribuie fiecăruia dintre participanții la actul de justiție.

Interacțiunea dintre profesioniștii dreptului este limitată de scopul declarat al stabilirii de ore diferențiate pentru judecarea cauzelor și este centrată pe îndeplinirea unui act de judecată înalt calitativ, transparent și în beneficiul justițiabilului.

**Capitolul I- Principii comune.**

**Reguli aplicabile în procesul penal şi în procesul civil lato sensu**

**Art.1** Președintele completului de judecată sau unul dintre membrii completului de judecată au obligația de a întocmi lista de ședință prin gruparea cauzelor pe intervale orare.

**Art.2** Este recomandabilă echilibrarea intervalelor orare cu un număr rezonabil de dosare pentru a evita suprapunerea lor sau formarea timpilor de așteptare între intervale.

**Art.3** Numărul cauzelor alocate unui interval orar poate fi stabilit în funcție de etapa procesuală, complexitatea dosarelor, numărul părților, probațiunea administrată, durata dezbaterilor preconizate, alte circumstanțe specifice cauzei.

**Art.4** Este recomandabil ca la gruparea cauzelor pe intervale orare să se aibă în vedere și identitatea de părți sau de avocați ori de alți participanți în procedurile judiciare.

**Art.5** Repartizarea cauzelor în cadrul intervalelor orare poate fi dispusă după consultarea avocaţilor sau a celorlalţi participanţi procesuali implicaţi, cu respectarea independenței profesionale unii față de ceilalți.

**Art.6** Intervalele orare nu pot fi mai mici de 30 minute si nici nu pot depăși 60 minute, asigurându-se pauza necesară pentru aerisirea și dezinfectarea sălii de judecată.

**Art.7** Președintele completului va asigura respectarea ordinii și duratei dezbaterilor astfel încât să fie valorificate în mod eficient intervalele orare stabilite.

**Art.8** Judecarea cauzelor va avea loc în intervalele temporale alocate fiecărui grup de cauze și doar în condițiile prezentului ghid sau în mod excepțional se va putea depăși sau modifica intervalul orar.

**Art.9** Orice modificare de program apărută în legătură cu vreuna dintre cauze trebuie să fie anunţată de îndată completului de judecată, tuturor părților sau reprezentanților acestora, prin orice mijloace de comunicare procedurale.

**Art.10** În toate aceste cazuri, judecătorul se va asigura că se respectă drepturile procesuale ale tuturor participanților la proces, cu exercitarea deplină a dreptului la apărare și a dreptului la un proces echitabil.

**Art.11** Colaborarea dintre toți actorii procesuali implicaţi are la bază înţelegerea rolului fiecăruia în realizarea actului de justiţie, implicând exercitarea drepturilor şi îndeplinirea obligaţiilor procesuale cu bună-credinţă.

**Art.12** Prezentele principii generale se completează cu celelalte prevederi ale Ghidului.

**Capitolul II- Reguli aplicabile în procesul penal**

**Secțiunea I**

**Reguli generale aplicabile**

**Art.13** *Estimare intervalului de soluționare a unei cauze la un termen de judecată se face în funcție de* complexitatea cauzei, etapa procesuală, numărul de participanți, obiectul cauzei, existența măsurilor preventive cu privire la părțile din dosar.

**Art.14**–(1) *Pentru administrarea probelor se stabilește un interval orar optim, putând fi fixată o oră* distinctă *sau chiar o ședință separată.*

(2) *C*ererile în probațiune și motivele căilor de atac se impune a fi formulate în scris şi **depuse la dosar cu cel puțin 5 zile înainte de termenul de judecată**.

(3) *La stabilirea numărului de martori ce urmează a fi audiați la un termen de judecată se ține seama de* teza probatorie și de previzibilitate amplitudinii declarațiilor, cu estimarea duratei audierii de către fiecare participant. Eșalonarea martorilor se dispune de către președintele de complet astfel încât să se respecte intervalul orar stabilit, pentru fiecare cauză.

**Art.15** *Previzibilitatea conduitei procesuale a părților se apreciază* în funcție de conduita din faza de urmărire penală, de poziția exprimată cu ocazia verificării măsurilor preventive, de depunerea **în scris** a motivelor de apel și a cererilor în probațiune.

**Art.16**-(1) *Intervalul orar pentru dezbaterea fondului cauzei se stabilește de către* complet cu acordul tuturor părților și participanților, având posibilitatea de a limita timpul alocat fiecărei părți, pentru susținerea concluziilor. În raport de prevederile art. 388 alin. 3 din Codul de procedură penală și în vederea asigurării egalității de tratament a părților din dosar, intervalul de timp alocat fiecărei părți va fi anunțat de către președintele de complet, înainte de a da cuvântul în susținerea fondului.

(2)În raport de complexitatea cauzei președintele de complet poate stabili cu acordul sau la inițiativa părților, un termen separat pentru dezbaterea fondului cauzei.

**Art.17**-(1) *Interval orar pentru videoconferințe* trebuie să se stabilească pentru fiecare dosar în parte, având în vedere programul unității de deținere.

(2) Unitățile de deținere sunt primele contactate în momentul în care se stabilește un termen la care audierea persoanei private de libertate se va realiza prin videoconferință, pentru rezervarea intervalului orar în care se va desfășura această activitate.

(3) Rezervarea intervalului orar pentru programarea videoconferințelor este prioritară, fiind consultat și procurorul din cadrul parchetelor specializate.

(4) În ce privește cauzele cu participarea parchetelor specializate se impune gruparea dosarelor pe același interval orar.

**Art.18**-(1) La momentul acordării termenului de judecată se impune şi stabilirea intervalul orar de apelare a cauzei, indiferent dacă dosarul se află la primul termen de judecată sau la termenele ulterioare stabilite.

(2) La estimarea intervalelor orare se vor aplica aceleași criterii, indiferent de procedura reglementată pentru judecarea cauzei (în ședință publică cu citarea părților sau în camera de consiliu fără citare) sau de natura urgentă a cauzei.

**Secțiunea a II-a**

**Stabilirea intervalului orar pentru primul termen de judecată**

**Art. 19.** Stabilirea intervalului orar pentru primul termen de judecată în cadrul procesului penal trebuie să aibă la bază următoarele criterii:

* natura urgentă a cauzei;
* obiectul cauzei;
* dacă în cauză sunt persoane arestate, respectiv dacă se impun a fi prezente prin videoconferință;
* publicitatea ședinței de judecată;
* faza procesuală a cauzei (primul termen de judecată, administrare probațiune, dezbateri);
* identitatea organului de urmărire penală (parchet, parchete specializate);
* identitatea părții sau avocaților, urmărindu-se gruparea cauzelor în care se regăsesc aceleași părți, instituții, avocați;
* numărul de părți implicate;
* previzibilitatea conduitei părților;
* complexitatea dosarului (în raport de fapta cercetată, de numărul de inculpați, de starea de fapt reținută în actul de acuzare).

**Art.20** (1)La momentul acordării primului termen de judecată se stabilește și intervalul orar de apelare a cauzei.

(2)În concret, pentru fiecare cauză în parte, la stabilirea intervalului orar optim, se vor avea în vedere criteriile enunțate la art. 19, la care se adaugă elemente precum poziția inculpatului ce uzează de procedura recunoașterii învinuirii, cauzele având ca obiect acord de recunoaștere, confirmare renunțare la urmărirea penală, confiscare, recunoaștere hotărâre penală străină, înlocuire amenda cu închisoare, etc.

**Art.21** Cauzele în care se discută probațiunea, la primul termen de judecată, pot avea întâietate în faţa celor în care se administrează probațiunea sau se deschid dezbaterile.

**Art.22** (1) La stabilirea intervalului orar în care se dezbat un anumit număr de dosare se au în vedere cauzele în care se va proceda la audierea inculpatului/inculpaților și a persoanei/persoanelor vătămate.

(2)În cazul în care audierea părților la primul termen de judecată depășește intervalul alocat, președintele de complet poate reprograma cauza pentru un nou termen de judecată.

**Art.23** (1) Pentru stabilirea intervalului orar, la primul termen de judecată, este necesară consultarea procurorilor de ședință.

(2)Consultarea avocaților, înainte de primul termen de judecată, se poate realiza **doar** în măsura în care, la dosar, la momentul la care se stabilește primul termen de judecată, apărătorul are delegație de reprezentare pentru respectiva fază procesuală.

**Secțiunea a III-a**

**Reguli aplicabile la momentul stabilirii intervalului orar pentru termenele ulterioare primului termen de judecată**

**Art.24** Stabilirea intervalului orar pentru termenele ulterioare primului termen de judecată, se face pentru fiecare cauză, în ședință, cu consultarea avocaților, a procurorului, a celorlalți participanți, inclusiv cu verificarea disponibilității penitenciarului, a STS-ului, etc.

**Art.25** În cauzele în care se va administra proba testimonială, la momentul încuviințării probei, președintele de complet, împreună cu ceilalți participanți, stabilesc o durată estimativă a audierii fiecărei persoane, în funcție de teza probatorie.

**Art.26**  (1) Se recomandă ca stabilirea duratei estimative, pentru fiecare cauză, să se realizeze în funcție de stadiul procesual (discutarea probațiunii, suplimentarea probatoriului) și complexitatea cauzei (număr de părți, obiect al cauzei).

(2)În funcție de estimarea duratei alocate fiecărui martor se va ține seama de numărul de martori încuviințați pe întreaga ședință, astfel încât să se respecte intervalul orar.

**Art.27** În cauzele în care dezbaterea fondului are aptitudinea de a ocupa un interval de timp mai îndelungat, se recomandă fie alocarea unui interval orar doar pentru această cauză, fie reprogramarea acesteia pentru un alt termen de judecată.

**Art.28** La stabilirea termenelor următoare și a intervalelor orare se are în vedere și situația planificărilor celorlalte ședințe de judecată, sens în care se va verifica aplicația/evidența cu privire la disponibilitatea sălilor de judecată, existentă la nivelul fiecărei instanțe.

**Secțiunea a IV-a**

**Reguli privind lăsarea cauzei la a doua strigare**

**Art.29** (1)Lăsarea cauzei la a doua strigare se încuviințează de președintele completului de judecată, în intervalul orar prestabilit pentru grupul de cauze din care aceasta face parte, dacă există acordul părților și dacă se depune dovada imposibilității de prezentare.

(2)În situații excepționale, instanța poate stabili un interval orar, la sfârșitul ședinței de judecată, destinat exclusiv dosarelor aflate la a doua strigare, acolo unde părțile sau reprezentanții acestora nu se pot prezenta în intervalul orar alocat, **dacă există acordul părților** și **dacă se depune dovada** **imposibilității de prezentare.**

(3)În cazul în care niciuna dintre părți nu se prezintă la strigarea cauzei, dosarul va fi lăsat la a doua strigare, care, de regulă, va avea loc la sfârșitul intervalului orar alocat respectivei cauze.

**Capitolul III- Reguli aplicabile în procesul civil lato sensu**

**Secțiunea I**

**Reguli generale aplicabile**

**Art.30** Stabilirea intervalului orar de strigare a cauzei se va realiza de președintele completului de judecata, de unul dintre ceilalți membri ai completului de judecata și se va face conform regulilor prevăzute în prezentul capitol.

**Art.31** Intervalele orare nu pot fi mai mici de 30 minute si nici nu pot depăși 60 minute, asigurându-se pauza necesara pentru aerisirea si dezinfectarea salii de judecata.

**Art.32** Modalitatea de repartizare a cauzelor se va gestiona astfel încât să nu se depășească intervalul orar stabilit. La stabilirea numărului de cauze pentru un interval orar se impune a fi avută în vedere încărcătura respectivului interval orar si opțiunile părților în ceea ce privește ora, dar si probațiunea care va fi administrată în cauză.

**Art.33** Numărul de cauze atribuite unui interval orar se va stabili în funcție de natura și complexitatea cauzei, numărul părților, probatoriul încuviințat a se administra la termen, dezbaterile orale preconizate pentru termenul de judecată sau alte circumstanțe specifice cauzei.

**Art.34** La stabilirea numărului de martori ce urmează a fi audiați la un termen de judecată se va ține seama de teza probatorie și de previzibilitate amplitudinii declarațiilor, cu estimarea duratei audierii de către fiecare participant. Eșalonarea martorilor se dispune de către președintele de complet astfel încât să se respecte intervalul orar stabilit, pentru fiecare cauză.

**Art.35** În funcție de estimarea duratei alocate fiecărui martor se va ține seama de numărul de martori încuviințați pe întreaga ședință, astfel încât să se respecte intervalul orar.

**Art.36** Se recomandă ca în cazurile în care durata unei cauze se prelungește mai mult decât a fost estimat, completul de judecată să fixeze un alt termen pentru dezbaterea fondului, în condițiile art. 244 din Codul de procedură civilă sau, cu acordul părților, să fie fixată o altă oră pentru dezbaterea fondului în aceeași zi.

**Art.37** Cauzele declarate urgente, cele rămase în divergență și cele care au primit termen în continuare, precum si care nu necesită dezbateri complexe, se vor repartiza în primele intervale orare.

**Art.38** Cauzele care presupun dezbateri complexe și cele în care se administrează probe, altele decât înscrisurile, se vor repartiza în ultimele intervale orare ale ședinței.

**Art.39** Cauzele în care partea sau părțile sunt reprezentate ori asistate de avocat sau consilier juridic se vor dezbate cu prioritate în cadrul intervalului orar alocat.

**Art.40** La stabilirea intervalului orar de strigare a cauzei se va încerca, dacă sunt îndeplinite celelalte criterii menționate în prezentul capitol, atribuirea aceluiași interval orar pentru cauzele în care este reprezentant convențional același avocat sau, după caz, aceeași formă de exercitare a profesiei.

**Art.41** La momentul stabilirii noului termen de judecată se impune și stabilirea intervalului orar de apelare a cauzei.

**Art.42** Stabilirea intervalului orar pentru termenele ulterioare primului termen de judecată se face pentru fiecare cauză, în ședință,  cu consultarea reprezentantului convențional, cu excepția cazului în care nu sunt mai multe intervale orare alocate termenului de judecată acordat.

**Art.43** Cauzele cu participarea Ministerului Public se vor repartiza în același interval orar ținându-se cont de natura si specificul fiecărei cauze (cauze cu minori, exproprieri, etc) şi se va respecta ordinea de strigare conform listei de ședință. Reprezentantul Ministerului Public va fi anunțat în prealabil pentru a se prezenta în ședință doar când urmează a se striga cauzele cu participarea sa, nefiind permisă strigarea cu prioritate a cauzelor cu participarea Ministerului Public decât atunci când presupun amânarea fără discuții.

**Art.44** La cererea părții interesate, pentru motive temeinice si cu acordul celorlalte părți prezente, judecătorul poate schimba ordinea de strigare a cauzei afișată pe listă în cadrul aceluiași interval orar.

**Secțiunea a II-a**

**Stabilirea orelor de strigare a cauzelor când în sala de judecată sunt programate în aceeași zi mai multe completuri de judecată**

**Art.45** Căile extraordinare de atac se vor judeca în intervalul orar corespunzător compunerii completului de judecată prevăzut de lege pentru respectiva cale extraordinară de atac.

**Art.46** Cauzele care se judecă de un complet care are altă componență decât cel care a deschis ședința/intervalul orar vor fi programate fie la sfârșitul, fie la începutul ședinței de judecată/intervalului orar.

**Art.47** La solicitarea tuturor părților, schimbarea componenţei completului de judecată va avea loc la altă oră decât cea stabilită.

**Secțiunea a III-a**

**Stabilirea intervalului orar de strigare a cauzei pentru primul termen de judecata**

**Art.48** Stabilirea intervalului orar de strigare a cauzei pentru primul termen de judecată se va face cu respectarea principiilor generale prevăzute la Secțiunea 1 a prezentului capitol.

**Art.49** Stabilirea intervalului orar pentru primul termen de judecata se va face ținând cont de numărul de cauze deja atribuite pe acel interval orar şi complexitatea cauzei.

**Art.50** Stabilirea intervalului orar pentru primul termen de judecata poate fi făcută cu consultarea reprezentantului convențional care are delegație la dosar, în situația în care completul de judecata apreciază necesar acest fapt.

**Art.51** În cazul în care avocatul nu răspunde solicitării grefierului în termen de 24 ore sau atunci când sunt mai mulți avocați în cauză și aceștia nu se pot pune de acord asupra aceluiași interval, președintele completului sau, după caz, persoana responsabilă de dosar va decide asupra oricăruia dintre intervalele orare disponibile.

**Art.52** Este recomandat ca la stabilirea intervalului orar să fie avută în vedere identitatea de părți şi de reprezentanți convenționali, astfel încât aceste cauze să fie atribuite aceluiași interval orar.

**Art.53** Procedura stabilirii intervalului orar aferent primului termen de judecată se aplică tuturor cauzelor, indiferent de stadiul procesual (primă instanță sau căi de atac).

**Art.54** La stabilirea intervalului orar în calea de atac a apelului, trebuie să se aibă în vedere, pe cât posibil, ca la primul termen de judecată să fie grupate la același termen cauze provenind de la aceeași instanță.

**Secțiunea a IV-a**

**Reguli privind lăsarea cauzei la a doua strigare**

**Art.55** Cauzele se dezbat în ordinea în care sunt trecute pe lista de ședințe şi vor fi afişate pe portalul instanței, prin intermediul aplicaţiei *Lista de şedinţe* în ziua anterioară și la ușa sălii de ședință cu cel puțin o oră înainte de începerea acesteia.

**Art.56** Cauzele care se amână fără discuții vor putea fi strigate, la începutul ședinței, dacă toate părțile legal citate sunt prezente și cer amânarea sau în cauză s-a solicitat judecata în lipsă.

**Art.57** În cazul în care niciuna dintre părți nu se prezintă la strigarea cauzei, dosarul va fi lăsat la a doua strigare, care, de regulă, va avea loc la sfârșitul intervalului orar alocat respectivei cauze.

**Art.58** Cauza va fi lăsată la a doua strigare de regulă la sfârșitul intervalului orar alocat respectivei cauze și atunci când reprezentantul convențional al unei părți, a cărui dovadă de reprezentare se găsește depusă în dosar, nu se înfățișează la prima strigare a cauzei şi nu există opoziție din partea reprezentantului convențional al celeilalte părți.

**Art.59** La cererea părții sau a reprezentantului convențional, dacă nu există opoziție din partea celuilalt reprezentant convențional, instanța va lăsa cauza la sfârșitul ședinței de judecată, fixând o anumită oră, când dosarul va fi strigat din nou.

**CONCLUZII**

Prezentul ghid este un instrument de lucru viu, susceptibil de a fi în mod constant îmbunătăţit în funcţie de modificările legislative sau regulamentare şi de dificultăţile în implementare resimţite de profesioniştii dreptului. În acelaşi timp, Ghidul, prin acceptarea sa de către profesioniştii dreptului trebuie să fie păstrat în practica instanţelor ca un progres ireversibil în beneficiul direct al justiţiabililor.

Redactorii ghidului îşi propun un dialog interprofesional ritmic pentru analiza modului de implementare a acestuia şi a disfuncţionalităţilor apărute, în scopul stabilirii modalităţilor de remediere.